அண்ணா ஹசாரே அடித்தள மக்களிடமிருந்து உருவாகி வந்தவர். அவர்களில் ஒருவர். காந்திக்கு இந்தியாவின் எளியமக்கள் அளித்த எதிர்வினை என்று அண்ணா ஹசாரேவைச் சொல்லலாம். அவர் காந்தியக் கோட்பாடுகளைக் கற்று செயலாற்றவந்தவர் அல்ல. தன்னைச்சுற்றி இருந்த சீரழிவுக்கு எதிராக இயல்பாக எதிர்வினையாற்ற ஆரம்பித்து அந்தச் செயல்பாடுகள் வழியாக காந்தியை நோக்கி வந்தவர். காந்தியை நிர்மாணத்திட்டங்கள் வழியாக கண்டடைந்தவர் அவர்.